**ELŐTERJESZTÉS**

**Szombathely Megyei Jogú Város Közgyűlésének 2023. január 26-i ülésére**

**Javaslat a SZOVA Nonprofit Zrt. és a Szombathelyi Pingvinek Jégkorong Klub között a Fedett Jégcsarnok hosszú távú üzemeltetéséről szóló szerződéssel kapcsolatos döntés meghozatalára**

A Tisztelt Közgyűlés a 114/2022. (III.31.) Kgy. számú határozatában jóváhagyta a SZOVA Nonprofit Zrt. és a Szombathelyi Pingvinek Jégkorong Klub között kötött együttműködési megállapodás módosítását akként, hogy a Fedett Jégcsarnok üzemeltetését az egyesület kezdheti meg, majd ezt követően, az addigi tapasztalatok ismeretében kerül sor a hosszú távú üzemeltetési koncepció kidolgozására és az erről szóló döntés meghozatalára. A 447/2022. (XII.8.) Kgy. számú határozat értelmében az átmeneti üzemeltetési időszak 2023. január 31-én lejár.

A Jégcsarnok üzembiztonsága és a hosszú távú állagmegóvásra irányuló igény megkívánja a jelenleg hatályos megállapodás átfogó módosítását, amelyet a felek többszörösen egyeztetve, közösen, konszenzusra törekedve készítettek elő. Az új megállapodás rögzíti mindazon jogokat és kötelezettségeket, amelyek a feleket a beruházás megvalósítását követően, a kötelező fenntartási időszak teljes időtartamában a Jégcsarnok rendeltetésszerű használatra alkalmas állapotának megőrzése érdekében megilletik illetve terhelik.

A SZOVA Nonprofit Zrt., mint a létesítmény tulajdonosának előterjesztése, valamint az új együttműködési megállapodás az előterjesztés melléklete.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. január 19.**

**/: Dr. Nemény András :/**

**Határozati javaslat**

**……/2023. (I. 26.) Kgy. sz. határozat**

1. Szombathely Megyei Jogú Város Közgyűlése úgy határoz, hogy SZOVA Nonprofit Zrt. és a Szombathelyi Pingvinek Jégkorong Klub közötti, a Fedett Jégcsarnok üzemeltetése tárgyában megkötött együttműködési megállapodást az előterjesztés mellékletében meghatározott tartalommal jóváhagyja.

2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a SZOVA Nonprofit Zrt. és a Szombathelyi Pingvinek közötti együttműködési megállapodást aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal